《望海潮·山光凝翠》
宋代·沈唐

山光凝翠，川容如画，名都自古并州。箫鼓沸天，弓刀似水，连营十万貔貅。金骑走长楸。少年人一一，锦带吴钩。路入榆关，雁飞汾水正宜秋。追思昔日风流。有儒将醉吟，才子狂游。松偃旧亭，城高故国，空馀舞榭歌楼。方面倚贤候。便恐为霖雨，归去难留。好向西溪，恣携弦管宴兰舟。

作者简介：字公述，北宋词人。《花庵词选》录有其词数首。